ROZHODNUTIE KOMISIE
z 10. februára 2009
o finančnom príspevku Spoločenstva na núdzové opatrenia zamerané na boj proti pseudomoru hydiny v Nemecku v roku 2008
[oznámené pod číslom K(2009) 712]
(Iba nemecké znenie je autentické)
(2009/110/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 4 ods. 2,
keďže:
(1)
Pseudomor hydiny je infekčná vírusová choroba, ktorá u hydiny spôsobuje vysokú mortalitu.
(2)
V prípade ohniska pseudomoru hydiny existuje riziko, že by sa pôvodca ochorenia mohol rozšíriť na iné hospodárstva s chovom hydiny v rámci členského štátu, ale prostredníctvom obchodu so živou hydinou alebo výrobkami z nej aj do iných členských štátov a do tretích krajín.
(3)
Ohnisko nákazy tejto choroby preto môže rýchlo nabrať epidemické rozmery a významne tak znížiť rentabilitu chovu hydiny.
(4)
V smernici Rady 92/66/EHS zo 14. júla 1992 zavádzajúcej opatrenia Spoločenstva na kontrolu pseudomoru hydiny (2) sa stanovujú opatrenia, ktoré musia členské štáty v prípade výskytu ohniska bezodkladne a naliehavo zaviesť, aby sa zabránilo ďalšiemu šíreniu vírusu.
(5)
Rozhodnutím 90/424/EHS sa stanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane mimoriadnych opatrení. Podľa článku 4 ods. 2 uvedeného rozhodnutia dostávajú členské štáty finančný príspevok na pokrytie určitých nákladov súvisiacich s eradikáciou pseudomoru hydiny.
(6)
V článku 3 ods. 5 a článku 4 ods. 2 rozhodnutia 90/424/EHS sa ustanovujú pravidlá týkajúce sa percentuálneho podielu nákladov vzniknutých členskému štátu, ktoré sa môžu hradiť v rámci finančného príspevku Spoločenstva.
(7)
Vyplatenie finančného príspevku Spoločenstva na núdzové opatrenia zamerané na boj proti pseudomoru hydiny podlieha pravidlám ustanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat uvedeným v rozhodnutí Rady 90/424/EHS (3).
(8)
Ohniská pseudomoru hydiny sa v Nemecku vyskytli v roku 2008. Nemecko prijalo opatrenia v súlade so smernicou 92/66/EHS a s článkom 3 ods. 2 rozhodnutia 90/424/EHS na boj proti týmto ohniskám.
(9)
Nemecko v plnej miere splnilo svoje technické a administratívne povinnosti stanovené v článku 3 ods. 3 rozhodnutia 90/424/EHS a v článku 6 nariadenia (ES) č. 349/2005.
(10)
Dňa 18. júna 2008 a 17. júla 2008 Nemecko predložilo odhad nákladov vzniknutých v súvislosti s prijímaním opatrení na eradikáciu pseudomoru hydiny.
(11)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva pre Nemecko
Nemecku môže byť udelený finančný príspevok Spoločenstva na pokrytie nákladov vzniknutých tomuto členskému štátu v roku 2008 pri prijímaní opatrení uvedených v článku 3 ods. 2 a článku 4 ods. 2 rozhodnutia 90/424/EHS na boj proti pseudomoru hydiny.
Článok 2
Adresát
Toto rozhodnutie je určené Nemeckej republike.
V Bruseli 10. februára 2009